ฟิลิปปินส์สนใจนำเข้ามันสำปะหลังจากไทยเพิ่มขึ้น คาดสร้างรายได้กว่า 20,000 ล้านบาทต่อปี
นายรณรงค์ พูลพิพัฒน์ อธิบดีกรมการค้าต่างประเทศ เปิดเผยว่า ได้ประสานสมาคมผู้ผลิตอาหารสัตว์ของฟิลิปปินส์ กำหนดจัดกิจกรรมลงนามบันทึกข้อตกลง (MOU) ระหว่างสมาคมโรงงานผู้ผลิตมันสำปะหลังภาคตะวันออกเฉียงเหนือ สมาคมการค้ามันสำปะหลังไทย และสมาคมโรงงานผลิตภัณฑ์มันสำปะหลังไทย กับสมาคมผู้ผลิตอาหารสัตว์ของฟิลิปปินส์ เพื่อเจรจาซื้อขายมันเส้นและมันอัดเม็ดของไทย คิดเป็นมูลค่ากว่า 20,000 ล้านบาทต่อปี ณ วิทยาลัยเทคนิคปากช่อง อำเภอปากช่อง จังหวัดนครราชสีมา ในวันที่ 6 พฤศจิกายน 2565 การลงนามดังกล่าว สะท้อนให้เห็นว่าอุตสาหกรรมอาหารสัตว์ของฟิลิปปินส์ มีความต้องการมันสำปะหลังไทยสูงมาก พร้อมใช้โอกาสนี้แจ้งต่อพี่น้องเกษตรกรผู้ปลูกมันสำปะหลังว่า แม้ปัจจุบันราคามันสำปะหลังทั้งระบบอยู่ในเกณฑ์ดี โดยราคาหัวมันสดเชื้อแป้ง 25% เฉลี่ยอยู่ที่ 2.97 บาทต่อกิโลกรัม แต่กระทรวงพาณิชย์ไม่ได้นิ่งนอนใจ ได้เร่งขยายตลาดส่งออกมันสำปะหลังรองรับผลผลิตปี 2565/66 ที่กำลังจะออกสู่ตลาด เพื่อให้เกษตรกรเชื่อมั่นได้ว่าจะมีตลาดที่ดีรองรับและสามารถจำหน่ายผลผลิตได้ในราคาที่เป็นธรรมและสอดคล้องกับกลไกตลาดโลกสำหรับการส่งออกผลิตภัณฑ์มันสำปะหลังในช่วง 9 เดือนของปี 2565 (ม.ค.-ก.ย.) มีปริมาณ 8.73 ล้านตัน มูลค่า 115,478.55 ล้านบาท โดยฟิลิปปินส์เป็นคู่ค้าอันดับ 8 ของไทย มีการส่งออกปริมาณ 115,914.95 ตัน มูลค่า 2,242.17 ล้านบาท คิดเป็นร้อยละ 1.93 ของมูลค่าส่งออกรวม สินค้าส่งออกไปยังฟิลิปปินส์ แบ่งเป็นแป้งมันสำปะหลังร้อยละ 97 และสาคูร้อยละ 3